20.2.2023
FI
Euroopan unionin virallinen lehti
L 51/81
(15)
Samaten lokakuussa 2022 asianomainen yritys ilmoitti komissiolle, että perinteisten polkupyörien kokoonpano­ toiminta ei ollut vielä alkanut, ja väitetysti syynä oli polkupyörän osien toimituspula.
Sangal kuitenkin kokoonpani sähköpolkupyöriä sen sijaan.
Sangal esitti myös, että se aloittaisi perinteisten polkupyörien kokoonpanotoiminnan viimeistään nyt meneillään olevana vuonna 2022.
(16)
Komissio huomauttaa, että tullista vapauttamista koskevan asetuksen nojalla yksi vapautusta koskevasta luvasta hyötymisen edellytyksistä on se, että kokoonpanijoiden on käytettävä vapautuksen mukaisesti hankittuja polkupyörän osia perinteisten polkupyörien kokoonpanoon.
Lisäksi hybridikokoonpanijat (eli sekä perinteisten polkupyörien että sähköpolkupyörien kokoonpanijat) voivat myös hyötyä vapautusta koskevan luvan käyttämisestä.
Yksinomaan sähköpolkupyöriä kokoonpanevat osapuolet eivät kuitenkaan voi hyötyä tullista vapauttamista koskevan asetuksen nojalla myönnetystä vapautusta koskevasta luvasta.
Näiden osapuolten olisi toimittava sellaisen tapauskohtaisen tiettyä käyttötarkoitusta koskevan luvan mukaan, joka myönnetään unionin tullilainsäädännön mukaisesti, kunhan ne täyttävät edellytykset siitä hyötymiseksi.
(17)
Edellä esitetyn perusteella Sangalia ei voida pitää hybridikokoonpanijana.
Komissio antoi asianomaiselle yritykselle kohtuullisesti aikaa aloittaa uudelleen perinteisten polkupyörien kokoonpanotoiminta, mutta se ei tehnyt niin.
Sen vuoksi johdanto-osan (8) ja (9) kappaleessa tarkoitettu pyyntö viitetietojen muuttamisesta olisi hylättävä.
(18)
Sangal ei myöskään enää täytä tullista vapauttamista koskevan asetuksen nojalla myönnetyn vapautusta koskevan luvan edellytyksiä.
Sen vuoksi johdanto-osan (8) kappaleessa tarkoitettu Sangalia koskeva vapautusta koskeva lupa olisi peruutettava.
Johdanto-osan (9) kappaleessa tarkoitettu pyyntö nimen muuttamisesta raukeaa näin ollen.
(19)
Sangalille lähetettiin 9 päivänä joulukuuta 2022 ilmoitus edellä mainituista päätelmistä, joiden perusteella aiottiin ehdottaa annettavaksi komission täytäntöönpanopäätös, jolla hylätään pyyntö viitetietojen muuttamisesta ja peruutetaan vapautusta koskeva lupa.
(20)
Päätelmien ilmoittamisen jälkeen Sangal vahvisti 19 päivänä joulukuuta 2022, että viimeksi kuluneiden neljän vuoden aikana perinteisten polkupyörien kokoonpanotoiminta ei ollut käynnistynyt ollenkaan.
Yritys vetosi poikkeuksellisiin olosuhteisiin markkinoilla, kuten sähköpolkupyörien kysynnän huomattavaan kasvuun, kun samaan aikaan rahtikustannukset olivat kohonneet merkittävästi ja osien toimitusajat olivat hyvin pitkiä, ja yritys oli vielä perustamisvaiheessa ja tappiollinen.
(21)
Komissio huomautti kuitenkin, että sähköpolkupyörien kysynnän kasvulla ei ole merkitystä nyt kyseessä olevan arvioinnin kannalta.
Sangal ei myöskään toimittanut näyttöä mainituista poikkeuksellisista olosuhteista, kuten osien pitkistä toimitusajoista.
Komissio päin vastoin huomautti, että eurooppalaisen 14 artiklan 6 kohdan mukaisen tietokannan mukaan Sangalin ostamien polkupyörän osien määrä kasvoi huomattavasti viimeksi kuluneiden neljän vuoden aikana ja on jopa kaksinkertaistunut vuonna 2022.
(22)
Sangal esitti lisäksi olevansa viimeistelemässä ostotoimeksiantoa siihen etuyhteydessä olevan yrityksen kanssa, joka toteutuessaan johtaisi noin 4 000 perinteisen polkupyörän kokoonpanoon lähetettäväksi vuoden 2023 aikana.
Sen vuoksi Sangal pyysi komissiota myöntämään lisäaikaa voidakseen todistaa, että yritystä voidaan pitää hybridiko­ koonpanijana.
(23)
Komissio huomautti, että Sangalin tosiasiallisten kokoonpanotoimien perusteella yritystä ei voida pitää hybridiko­ koonpanijana.
Lisäksi se seikka, että Sangal olisi neuvottelemassa tilauksesta perinteisten polkupyörien tuottamiseksi tulevaisuudessa, ei vaikuta sen nykyiseen toimintaan, joka on tämän tutkimuksen kohteena.
Vaikka tuleva perinteisten polkupyörien kokoonpanotoiminta vahvistuisikin, sillä olisi ainoastaan vaikutus yrityksen toimintaan tulevaisuudessa.
(24)
Lisäksi komissio huomautti, että tämä täytäntöönpanopäätös ei estä Sangalia toimittamasta tulevaisuudessa uutta pyyntöä vapautusta koskevaa lupaa varten tullista vapauttamista koskevan asetuksen 4 ja 5 artiklassa vahvistettujen edellytysten mukaisesti.
(25)
Edellä esitetyn osalta johdanto-osan (18) kappaleessa tarkoitetut pyynnön tutkimista koskevat päätelmät vahvistetaan, ja Sangalin pyyntö hylätään,